Document ID: 32008D0946

KOMISIJAS LĒMUMS
(2008. gada 12. decembris),
ar ko īsteno Padomes Direktīvu 2006/88/EK attiecībā uz prasībām akvakultūras dzīvnieku karantīnai
(izziņots ar dokumenta numuru K(2008) 7905)
(Dokuments attiecas uz EEZ)
(2008/946/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 10. panta 3. punkta otro daļu un 10. panta 4. punkta pirmo daļu,
ņemot vērā Padomes 2006. gada 24. oktobra Direktīvu 2006/88/EK par akvakultūras dzīvniekiem un to produktiem izvirzītajām dzīvnieku veselības prasībām, kā arī par konkrētu ūdensdzīvnieku slimību profilaksi un kontroli (2), un jo īpaši tās 25. pantu un 61. panta 3. punktu,
tā kā:
(1)
Saskaņā ar Direktīvas 2006/88/EK 16. panta 1. punktu, lai dalībvalstī, zonā vai iecirknī, kas pasludināti par konkrētas slimības neskartiem, ievestu pret šīs direktīvas IV pielikuma II daļā norādītajām slimībām uzņēmīgo sugu akvakultūras dzīvniekus audzēšanai vai krājumu atjaunošanai, to izcelsmei jābūt citā dalībvalstī, zonā vai iecirknī, kas arī ir pasludināti par šīs slimības neskartiem. Atbilstoši minētās direktīvas 44. panta 4. punktam tas pats attiecināms arī uz tām teritorijām, kurās tiek īstenota attiecīgas slimības uzraudzības vai izskaušanas programma.
(2)
Atbilstoši Direktīvas 2006/88/EK 17. panta 1. punktam to slimību pārnēsātāju sugu izcelsmes valstij, kuras norādītas šīs Direktīvas IV pielikuma II daļā un kuras ievedamas audzēšanai vai krājumu atjaunošanai tādā dalībvalstī, zonā vai iecirknī, kas pasludināti par slimību neskartiem, jābūt tādai citai dalībvalstij, zonai vai iecirknim, kas pasludināti par šīs attiecīgās slimības neskartiem, vai arī tām noteiktu laiku jābūt turētām karantīnā ūdenī, kas ir attiecīgā patogēna neskarts, ja zinātniskie dati vai praktiskā pieredze to apstiprina, lai mazinātu attiecīgās slimības pārnešanas iespējamību. Saskaņā ar Direktīvas 2006/88/EK 44. panta 4. punktu minētais attiecas arī uz teritorijām, kurās tiek īstenota attiecīgas slimības uzraudzības vai izskaušanas programma.
(3)
To iespējamo slimību pārnēsātāju sugu saraksts, kas minētas Direktīvas 2006/88/EK IV pielikuma II daļā, kā arī apstākļi, kādos šīs sugas ir uzskatāmas par slimības pārnēsātājām minētās direktīvas 17. panta nolūkā, ir noteikti Komisijas 2008. gada 12. decembra Regulā (EK) Nr. 1251/2008, ar ko īsteno Direktīvu 2006/88/EK attiecībā uz nosacījumiem un sertificēšanas prasībām akvakultūras dzīvnieku un produktu laišanai tirgū un importam Kopienā un nosaka slimību pārnēsātāju sugu sarakstu (3).
(4)
Direktīvas 2006/88/EK 20. panta 1. punktā, atkāpjoties no minētās Direktīvas 16. panta, noteikts, ka to sugu savvaļas ūdensdzīvnieki, kas ir uzņēmīgas pret vienu vai vairākām IV pielikuma II daļā norādītajām slimībām, kuri noķerti dalībvalstī, zonā vai iecirknī, kas nav pasludināti par slimību neskartiem, pirms izlaišanas dalībvalstī, zonā vai iecirknī, kas ir pasludināti par slimību neskartiem, kompetentās iestādes uzraudzībā ir novietojami karantīnai piemērotos punktos uz laiku, kas vajadzīgs, lai līdz pieņemamam līmenim samazinātu slimības pārnešanas iespējamību. Atbilstoši Padomes Direktīvas 2006/88/EK 44. panta 4. punktam minētais attiecas arī uz tām teritorijām, kurās tiek īstenota attiecīgas slimības uzraudzības vai izskaušanas programma.
(5)
Atbilstoši Regulas (EK) Nr. 1251/2008 10. un 11. pantam to pārnēsātāju sugu dzīvniekus un savvaļas ūdensdzīvniekus, kas paredzēti audzēšanai, izklāšanas zonām, audzētavām makšķerēšanai un atklātām dekoratīvo dzīvnieku audzētavām, un to sugu dekoratīvos ūdensdzīvniekus, kas ir uzņēmīgas pret slimībām un paredzētas slēgtām dekoratīvo dzīvnieku audzētavām, var ievest dalībvalstī, zonā vai iecirknī, kas pasludināti par slimību neskartiem, vai teritorijās, kurās tiek īstenota attiecīgas slimības uzraudzības vai izskaušanas programma, arī tad, ja to izcelsmes teritorija nav slimības neskarta, bet ja tie atbilstošu laiku turēti karantīnā, kā to nosaka Direktīva 2006/88/EK. Saskaņā ar Direktīvas 91/496/EEK 10. panta 1. punkta pirmo ievilkumu karantīnu var piemērot trešā valstī.
(6)
Lai panāktu, ka karantīnu nodrošina tādā veidā, kas mazina Direktīvas 2006/88/EEK IV pielikuma II daļā norādīto slimību pārnēsāšanas iespējamību līdz pieņemamam līmenim, jāizveido precīzi izstrādāti karantīnas noteikumi.
(7)
Karantīnas punkti Kopienā ir ietverti Padomes Direktīvas 2006/88/EK 3. panta c) apakšpunkta “akvakultūras nozares uzņēmuma” definīcijā. Lai Kopienas teritorijā tiktu ievērotas dzīvnieku veselības normas, karantīnas punktiem trešās valstīs jāatbilst prasībām, kas Padomes Direktīvā 2006/88/EK noteiktas akvakultūras nozares uzņēmumiem.
(8)
Ja karantīnu veic Kopienas teritorijā, īpaši svarīgi ir uzraudzīt akvakultūras dzīvnieku sūtījumu transportēšanu uz karantīnas punktiem, lai panāktu drošu to pārvešanu tieši uz karantīnas punktiem.
(9)
Karantīnas punktiem jābūt ierīkotiem un pārvaldītiem tā, lai nepieļautu slimību izplatīšanos starp karantīnas vienībām un punktiem un citiem akvakultūras nozares uzņēmumiem.
(10)
Atsevišķi pasākumi saistīti ar karantīnu Kopienas teritorijā ir ietverti Eiropas Parlamenta un Padomes 2004. gada 29. aprīļa Regulā (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (4). Tādēļ ar Kopienas teritorijā īstenoto karantīnu saistītās izmaksas attiecināmas uz minētās regulas 27. pantu, kurā noteikts, ka dalībvalsts var iekasēt nodevas vai citu maksu, lai segtu ar oficiālo kontroli saistītos izdevumus.
(11)
Pasākumi, kas noteikti šajā lēmumā, atbilst Pārtikas aprites un dzīvnieku veselības pastāvīgās komitejas atzinumam,
IR PIEŅĒMUSI ŠO LĒMUMU.
I NODAĻA
PRIEKŠMETS, DARBĪBAS JOMA UN DEFINĪCIJAS
1. pants
Priekšmets un darbības joma
Šajā lēmumā izklāstītas prasības karantīnai, kas ir noteikta:
a)
Direktīvas 2006/88/EK 17. un 20. pantā, un
b)
Regulas (EK) Nr. 1251/2008 IV nodaļā un šīs regulas IV pielikuma sertifikātu paraugos.
2. pants
Definīcijas
Šajā lēmuma piemēro šādas definīcijas:
1)
“karantīnas punkts” ir tāds punkts:
a)
kurā tiek nodrošināta akvakultūras dzīvnieku karantīna;
b)
kurā ir viena vai vairākas karantīnas vienības; un
c)
kuram ir izsniegta atļauja un kuru kompetentā iestāde kā karantīnas punktu Regulas (EK) Nr. 882/2004 2. panta 4. punkta nozīmē ir reģistrējusi atbilstoši Direktīvas 2006/88/EK 4. un 6. pantam, un tas atbilst obligātajiem nosacījumiem par karantības punktu, kas noteikti šā lēmuma I pielikumā;
2)
“karantīnas vienība” ir gan darbībā, gan telpā norobežota karantīnas punkta vienība, kurā atrodas tikai viena sūtījuma akvakultūras dzīvnieki ar vienādu veselības stāvokli un - vajadzības gadījumā - akvakultūras kontroldzīvnieki;
3)
“akvakultūras kontroldzīvnieki” ir tādi akvakultūras dzīvnieki, kurus izmanto slimību diagnosticēšanai karantīnas laikā;
4)
“sarakstā iekļautās slimības” ir tādas slimības, kas iekļautas Direktīvas 2006/88/EK IV pielikuma II daļā;
5)
“apstiprināts kvalificēts ūdensdzīvnieku veselības speciālists” ir kvalificēts ūdensdzīvnieku veselības speciālists, kuru kompetentā iestāde ir iecēlusi īpašu oficiālu pārbaužu veikšanai karantīnas punktiem.
II NODAĻA
AKVAKULTŪRAS DZĪVNIEKU KARANTĪNA TREŠĀS VALSTĪS
3. pants
Importa nosacījumi
Ja saskaņā ar Regulas (EK) Nr. 1251/2008 IV nodaļu karantīna ir nosacījums akvakultūras dzīvnieku sūtījumu importam Kopienā, šādi sūtījumi ir ievedami Kopienā tikai tādā gadījumā, ja ievēroti šajā nodaļā izklāstītie nosacījumi.
4. pants
Karantīnas noteikumi trešās valstīs
1. Karantīna jāveic karantīnas punktā atbilstīgi 2. panta 1. punkta c) apakšpunktam.
2. Karantīnas punkta kontrole jāveic kompetentajai iestādei, un minētajai iestādei ir:
a)
jāapmeklē karantīnas punkta telpas vismaz reizi gadā;
b)
jānodrošina karantīnas punkta atbilstība šā lēmuma nosacījumiem;
c)
jāpārbauda apstiprinātā kvalificētā ūdensdzīvnieku veselības speciālista darbība; un
d)
jāpārbauda, vai atļaujas piešķiršanas nosacījumi joprojām tiek ievēroti.
3. Akvakultūras dzīvniekiem jāpiemēro šādos pantos norādītie karantīnas noteikumi:
a)
13., 14. un 15. pantā - pret slimībām uzņēmīgām sugām;
b)
16. un 17. pantā - slimību pārnēsātāju sugām.
4. Akvakultūras dzīvniekus var izvest no karantīnas tikai ar kompetentās iestādes izsniegtu rakstisku atļauju.
5. pants
Atļauju izsniegšana karantīnas punktiem trešās valstīs
1. Lai kompetentā iestāde izsniegtu atļauju, karantīnas punktam jāatbilst:
a)
nosacījumiem, kas ir vismaz līdzvērtīgi Direktīvas 2006/88/EK 5. pantā izklāstītajiem nosacījumiem;
b)
obligātajiem nosacījumiem, kas karantīnas punktam noteikti šā lēmuma I pielikumā.
2. Katram karantīnas punktam, kam izsniegta atļauja, piešķirams reģistrācijas numurs.
3. Jāizveido un Komisijai jāiesniedz to karantīnas punktu saraksts, kuriem izsniegta atļauja.
6. pants
Trešo valstu karantīnas punktiem izsniegto atļauju apturēšana un atsaukšana
1. Ja kompetentā iestāde ir saņēmusi paziņojumu par aizdomām, ka karantīnas punktā konstatēta kāda(-as) sarakstā iekļauta(-ās) slimība(-as), tai:
a)
nekavējoties jāaptur šim punktam izsniegtā atļauja;
b)
jānodrošina, ka atbilstoši II pielikuma 3. punktam tiek veikti nepieciešamie pasākumi, lai apstiprinātu vai izslēgtu aizdomas.
2. Atļaujas apturēšana atbilstoši 1. punktam nav atceļama, līdz:
a)
aizdomas par attiecīgās sarakstā iekļautās(-o) slimības(-u) klātbūtni ir oficiāli izslēgtas; vai
b)
sarakstā iekļautās(-o) slimības(-u) izskaušana karantīnas punktā ir sekmīgi pabeigta un attiecīgās karantīnas vienības ir iztīrītas un dezinficētas.
3. Ja punkts vairs neatbilst 5. panta 1. punkta nosacījumiem, kompetentajai iestādei nekavējoties jāatsauc karantīnas punktam izsniegtā atļauja.
Par to nekavējoties jāinformē Komisija.
7. pants
Karantīnas punktu saraksti
Komisija sniedz dalībvalstīm visus jaunos un atjauninātos karantīnas punktu sarakstus, kurus tā saņem atbilstoši 5. panta 3. punktam, kā arī nodrošina sarakstu publisku pieejamību.
III NODAĻA
AKVAKULTŪRAS DZĪVNIEKU KARANTĪNA KOPIENAS TERITORIJĀ
8. pants
Apliecinājums
1. Ja Kopienā importētie akvakultūras dzīvnieku sūtījumi paredzēti karantīnai Kopienā, importētājam vai tā pārstāvim ir jāiesniedz rakstisks apliecinājums, kuru ir parakstījusi tā persona, kas atbildīga par karantīnas punktu, apstiprinot, ka avakultūras dzīvnieki tiks pieņemti karantīnā.
2. 1. punktā noteiktais apliecinājums:
a)
ir noformēts vismaz vienā tās dalībvalsts oficiālajā valodā, kuras robežkontroles punktā veic veterinārās pārbaudes; tomēr minētā dalībvalsts var atļaut lietot arī citu Kopienas oficiālo valodu, ja vajadzīgs, pievienojot oficiālu tulkojumu vienā no valsts oficiālajām valodām;
b)
ietver karantīnas punkta reģistrācijas numuru.
3. 1. punktā noteikto apliecinājumu:
a)
iesniedz robežkontroles punktā, pirms tajā nonāk sūtījums; vai
b)
importētājs vai tā pārstāvis to uzrāda robežkontroles punktā, pirms akvakultūras dzīvniekus no minētā punkta izlaiž.
9. pants
Akvakultūras dzīvnieku tieša transportēšana uz karantīnas punktiem
Ja Kopienā importētie akvakultūras dzīvnieku sūtījumi paredzēti karantīnai Kopienā, tos no robežkontroles punkta pārved tieši uz karantīnas punktu.
Ja šādai pārvadāšanai izmanto transportlīdzekļus, robežinspekcijas punkta apstiprinātajam veterinārārstam tie jāaizplombē ar plombu, kas droša pret viltojumiem.
10. pants
Akvakultūras dzīvnieku pārvadāšanas kontrole
1. Ja Kopienā importētie akvakultūras dzīvnieku sūtījumi paredzēti karantīnai Kopienā:
a)
robežkontroles punkta oficiālais veterinārārsts vienas darba dienas laikā, izmantojot Padomes Direktīvas 90/425/EEK (5) 20. panta 1. punktā noteikto datorizēto sistēmu (“Traces sistēmu”), informē karantīnas punkta kompetento iestādi par datumu, kad sūtījums saņemts robežkontroles punktā, par sūtījuma izcelsmes vietu un galamērķi;
b)
par karantīnas punktu atbildīgā persona vienas darba dienas laikā no tās dienas, kad sūtījums saņemts karantīnas punktā, par to informē minētā punkta kompetento iestādi;
c)
karantīnas punkta kompetentā iestāde trīs darba dienu laikā pēc sūtījuma saņemšanas minētajā punktā, izmantojot Traces sistēmu, par sūtījuma saņemšanu paziņo robežkontroles punkta oficiālajam veterinārārstam, kurš to informēja par a) apakšpunktā minētā sūtījuma nosūtīšanu.
2. Ja robežkontroles punkta kompetentajai iestādei ir iesniegts apliecinājums par to, ka akvakultūras dzīvnieki, kas deklarēti kā nosūtāmi uz karantīnas punktu Kopienā, nav nonākuši galamērķī trīs darba dienu laikā pēc noteiktās ierašanās dienas, kompetentā iestādei veic atbilstošus pasākumus.
11. pants
Karantīnas nosacījumi Kopienā
Ja karantīna Kopienā ir nosacījums, lai atbilstoši Direktīvas 2006/88/EK 17. vai 20. pantam laistu tirgū avakultūras dzīvnieku sūtījumus, vai šādu sūtījumu importam Kopienā saskaņā ar Regulas (EK) Nr. 1251/2008 IV nodaļu, sūtījumi atbilst šādiem nosacījumiem:
a)
viss karantīnas laiks jāpavada vienā karantīnas punktā Kopienā;
b)
uz akvakultūras dzīvniekiem jāattiecina šādos pantos izklāstīti karantīnas noteikumi:
i)
13., 14. un 15. pantā - pret slimībām uzņēmīgām sugām;
ii)
16. un 17. pantā - slimību pārnēsātāju sugām;
c)
akvakultūras dzīvniekus drīkst izlaist no karantīnas, tikai pamatojoties uz kompetentās iestādes izsniegtu rakstisku atļauju.
12. pants
Pasākumi, kas veicami, ja ir aizdomas vai ir apstiprināta kāda no sarakstā iekļautajām slimībām
1. Ja karantīnas laikā rodas aizdomas par kādu(-ām) sarakstā iekļauto(-ajām) slimību(-ām) karantīnas punktā, kompetentā iestāde:
a)
paņem attiecīgus paraugus un veic to analīzi atbilstoši II pielikuma 3. punktam;
b)
nodrošina, lai, kamēr tiek gaidīti laboratoriskās izmeklēšanas rezultāti, akvakultūras dzīvniekus neievestu karantīnas punktā vai neizvestu no tā.
2. Ja karantīnas laikā apstiprinās kādas(-u) sarakstā iekļautās(-o) slimības(-u) klātbūtne, kompetentā iestāde nodrošina, ka:
a)
visi slimības skarto akvakultūras dzīvnieki, kas izvietoti karantīnas vienībās, tiek no tām izņemti un iznīcināti, ievērojot attiecīgās sarakstā iekļautās slimības izplatības iespējamību;
b)
slimības skartās karantīnas vienības tiek iztīrītas un dezinficētas;
c)
15 dienu laikā pēc slimības skarto karantīnas vienību galīgās tīrīšanas un dezinfekcijas akvakultūras dzīvnieki tajās netiek ievietoti;
d)
slimības skartajās karantīnas vienībās ūdeni apstrādā tā, lai pēc iespējas efektīvāk iznīcinātu attiecīgās(-o) sarakstā iekļautās(-o) slimības(-u) izraisītāju.
3. Ja ar attiecīgo(-ajām) sarakstā iekļauto(-ajām) slimību(-ām) netiek apdraudēts ūdensdzīvnieku veselības stāvoklis sūtījuma galamērķī, kompetentā iestāde, atkāpjoties no 2. punkta a) apakšpunkta, var atļaut laist tirgū karantīnas punktā turētos akvakultūras dzīvniekus un to produktus.
4. Dalībvalstis informē Komisiju par visiem saskaņā ar šo pantu veiktajiem pasākumiem.
IV NODAĻA
KARANTĪNAS NOTEIKUMI
1. IEDAĻA
Pret slimībām uzņēmīgās sugas
13. pants
Pret slimībām uzņēmīgo sugu karantīnas laiks
1. Zivis atrodas karantīnā vismaz 60 dienas.
2. Vēžveidīgie atrodas karantīnā vismaz 40 dienas.
3. Gliemji atrodas karantīnā vismaz 90 dienas.
14. pants
Analīzes, paraugu ņemšana, pārbaude un diagnostika
1. Lai apliecinātu sarakstā iekļauto slimību neesamību, II pielikumā notiekto analīžu, paraugu ņemšanas, pārbaudes un diagnozes noteikšanas rezultātiem jābūt negatīviem.
2. Analīzēm, paraugu ņemšanai, pārbaudei un diagnostikai var izmantot akvakultūras kontroldzīvniekus, izņemot tos gadījumus, kad karantīnā atrodas sugas, kas uzņēmīgas pret Marteilia refringens.
3. Kompetentā iestāde nosaka izmantojamo akvakultūras kontroldzīvnieku skaitu, ņemot vērā karantīnā novietoto akvakultūras dzīvnieku skaitu, karantīnas vienības lielumu un attiecīgo(-ās) slimību(-as) un sugas īpatnības.
4. Akvakultūras kontroldzīvnieki ir:
a)
tādu sugu īpatņi, kas uzņēmīgas pret attiecīgo(-ajām) sarakstā iekļauto(-ajām) slimību(-ām) un, ja iespējams, ņemot vērā to turēšanas apstākļus tajā attīstības posmā, kad uzņēmība pret slimību(-ām) ir visaugstākā;
b)
ar izcelsmi tādā dalībvalstī, zonā vai iecirknī vai no tādas trešās valsts vai tās daļas, kas ir pasludināta par attiecīgās(-o) slimības(-u) neskartu;
c)
nevakcinēti pret attiecīgo(-ajām) sarakstā iekļauto(-ajām) slimību(-ām);
d)
ievietoti karantīnas vienībā īsi pirms karantīnā ievietojamo akvakultūras dzīvnieku saņemšanas vai tās laikā un turēti kopā ar tiem un tādos pašos zootehniskajos un vides apstākļos.
15. pants
Kontrole
Kompetentā iestāde veic karantīnas nosacījumu pārbaudi vismaz katra akvakultūras dzīvnieku sūtījuma karantīnas laika sākumā un beigās.
Veicot šādas pārbaudes, kompetentā iestāde:
a)
nodrošina tādus vides apstākļus, kas veicina attiecīgās(-o) sarakstā iekļautās(-o) slimības(-u) laboratorisko atklāšanu;
b)
pārbauda mirušo dzīvnieku uzskaiti karantīnas laikā;
c)
ja vajadzīgs, pārbauda akvakultūras dzīvniekus karantīnas vienībās.
2. IEDAĻA
Slimību pārnēsātājas sugas
16. pants
Slimību pārnēsātājām sugām piemērojamie karantīnas noteikumi
1. Slimību pārnēsātājas sugas atrodas karantīnā vismaz 30 dienas.
2. Ūdeni karantīnas vienībā maina vismaz reizi dienā.
17. pants
Kontrole
Kompetentā iestāde veic karantīnas apstākļu pārbaudi vismaz katra akvakultūras dzīvnieku sūtījuma karantīnas laika sākumā un beigās.
Veicot šādas pārbaudes, kompetentā iestāde:
a)
pārbauda mirušo dzīvnieku uzskaiti karantīnas laikā;
b)
ja vajadzīgs, pārbauda akvakultūras dzīvniekus karantīnas vienībās.
V NODAĻA
NOBEIGUMA NOTEIKUMI
18. pants
Pārejas noteikums
Līdz diagnostikas metožu pieņemšanai, kas nosakāmas atbilstoši Direktīvas 2006/88/EK 49. panta 3. punktam, pārbaudes tiem paraugiem, kas noņemti attiecīgās(-o) sarakstā iekļautās(-o) slimības(-u) neesamības noteikšanai karantīnas laikā, jāveic atbilstoši tām diagnostikas metodēm, kuras katrai sarakstā iekļautajai slimībai atbilstošajā nodaļā noteiktas Pasaules dzīvnieku veselības organizācijas (OIE) jaunākajā “Ūdensdzīvnieku diagnostikas testu rokasgrāmatas” redakcijā.
19. pants
Piemērošanas diena
Šo lēmumu piemēro no 2009. gada 1. janvāra.
20. pants
Adresāti
Šis lēmums ir adresēts dalībvalstīm.
Briselē, 2008. gada 12. decembrī

Labels: 0
3
5
6